[{"text_idx": "#000003", "text": "Mae The Sky in a Room yn cynnwys cantorion proffesiynol yn cymryd tro i berfformio trefniant etheraidd o Il Cielo in una Stanza, y ga\u0302n enwog gan Gino Paoli a ryddhawyd yn wreiddiol ym 1960. Gan chwarae\u2019r organ eglwysig ar yr un pryd, mae\u2019r cantorion yn ailadrodd y darn yn ddi-dor am bum awr bob dydd am naw diwrnod, fel hwiangerdd ddiddiwedd."}, {"text_idx": "#000004", "text": "Bydd y perfformiadau\u2019n digwydd bob dydd rhwng 2 a 7yh yn Eglwys y Santes Fair Fadlen, Tanworth-in-Arden, yng nghanol cefn gwlad Swydd Warwick. Mae\u2019r lleoliad yn rhyfeddol o addas i waith Kjartansson \u2013 a nodweddir gan ryw deimlad o brudd-der \u2013 gan mai dyma hefyd y man lle claddwyd y canwr-gyfansoddwr Nick Drake."}, {"text_idx": "#000005", "text": "Mae The Sky in a Room wedi\u2019i greu gan yr artist Ragnar Kjartansson y mae ei waith artistig yn defnyddio amlgyfryngau, gan gynnwys gosodweithiau fideo, perfformiadau, arluniau a phaentiadau sy\u2019n tynnu ar fyrdd o gyfeiriadau hanesyddol a diwylliannol. Mae rhyw dristwch ac eironi sylfaenol yn cysylltu\u2019i weithiau, gyda phob un yn cael ei ddylanwadu arno gan gomedi a thrasiedi\u2019r theatr glasurol. Mae\u2019r artist yn pylu\u2019r gwahaniaethau rhwng cyfryngau gan ymdrin a\u0302\u2019i ddulliau paentio fel perfformiadau ac yn cyffelybu\u2019i ffilmiau i baentiadau a\u2019i berfformiadau i gerfluniau. Ar hyd yr amser mae Kjartansson yn cyfleu diddordeb mewn harddwch a\u2019i gyffredinedd ac mae\u2019n defnyddio perfformio ailadroddus sy\u2019n para dros amser fel ffordd o ymchwilio iddynt."}, {"text_idx": "#000006", "text": "Cafodd y prosiect a gydgomisiynwyd yn wreiddiol gan Artes Mundi, Caerdydd ac Amgueddfa Cymru, a\u2019i chefnogi gan Gronfa Ymddiriedolaeth a Chelf Derek Williams, ei berfformio\u2019n gyntaf yn 2018. Fel rhan o\u2019r gwaith, symudwyd yr holl baentiadau, gwrthrychau a dodrefn addurnol o oriel Celf ym Mhrydain 1700-1800, gan adael dim ond yr organ siambr o\u2019r 18fed ganrif yng nghanol yr ystafell (mae cofnod o\u2019r perfformiad ar gael yma). Yn 2020 cynhaliwyd The Sky in a Room yn eglwys San Carlo al Lazzaretto ym Milan \u2013 cafwyd y syniad yn sgil cyfnod clo Covid-19 a effeithiodd ar filiynau o Eidalwyr, yn arbennig dinasyddion Lombardi."}, {"text_idx": "#000007", "text": "Bellach mae Ikon yn cyflwyno The Sky in a Room yn Eglwys y Santes Fair Fadlen, sy\u2019n nodweddiadol Seisnig ei naws ac yn adeilad rhestredig Graddfa 1 o\u2019r 14eg ganrif. Wedi\u2019i lleoli ar ganol cymuned y pentref, mae\u2019r eglwys hefyd yn enwog fel lleoliad bedd Nick Drake ac yn ganolbwynt i bererindod blynyddol i\u2019w ddilynwyr, nid lleiaf yn 2022 sy\u2019n dynodi 50 mlwyddiant yr albwm Pink Moon. Bydd Eglwys y Santes Fair Fadlen hefyd newydd gwblhau prosiect ailddatblygu er mwyn creu gofod croesawus a hygyrch i\u2019r gymuned. The Sky in a Room sy\u2019n lansio\u2019r eglwys ar ei newydd wedd."}, {"text_idx": "#000008", "text": "Mae\u2019r perfformwyr ar gyfer cyflwyniad Ikon wedi\u2019u recriwtio ar y cyd ag Echo, ensemble lleisiol sy\u2019n cynnwys cantorion proffesiynol ifainc o bob cwr o\u2019r DU. Bydd pob un yn cymryd ei dro mewn perfformiad parhaus o Il Cielo in una Stanza."}, {"text_idx": "#000012", "text": "Il Cielo in una Stanza yw\u2019r ga\u0302n orau y gwn i amdani sy\u2019n so\u0302n am drawsffurfio gofod. Fe\u2019i cyfansoddwyd yn y 50au gan Gino Paoli a gafodd y syniad wrth orwedd yn y gwely mewn puteindy gyda dynes yr oedd wedi syrthio mewn cariad a\u0302 hi. Wrth feddwl am yr ennyd hyfryd honno a sut mae teimladau\u2019n trawsffurfio gofod, sut roedd waliau\u2019r ystafell wedi newid yn goedydd diddiwedd, daeth yr alaw honno i\u2019w ben. Ca\u0302n yw hi sy\u2019n gyfarwydd i bawb yn yr Eidal; bron nad anthem genedlaethol i serch yw hi yn y wlad honno. Gofod a serch. Dyma awdl i drawsffurfio gofod. The Sky in a Room."}]